# Προτεινόμενα ψηφιακά εργαλεία

Καλώς ήρθατε στην τεκμηρίωση της εφαρμογής.

## 1. Animatron (https://www.animatron.com/)

Το Animatron αποτελεί μία φιλική προς τον/τη χρήστη/-στρια εφαρμογή για την παραγωγή βίντεο με συνθετικά στοιχεία όπως κινούμενα γραφικά/σχέδια, ήχο κ.λπ. Το παραγόμενο αρχείο μπορεί να αποτελεί ένα αυτόνομο βίντεο με δυνατότητες ενσωμάτωσης και σε ιστοσελίδες. Ένας σύντομος οδηγός για την εξοικείωση των χρηστών με το εργαλείο διατίθεται στο:
Φίλιππος Τζόρτζογλου, «Animatron: δημιουργήστε τα δικά σας βίντεο κινουμένων σχεδίων για εκπαιδευτική χρήση», 2018, https://edtech.gr/animatron/

## 2. Canva (https://www.canva.com/)

«Το Canva διευκολύνει τη δημιουργία επαγγελματικών σχεδίων, καθώς και την κοινοποίηση ή την εκτύπωσή τους». Παρέχεται δωρεάν, υπό τη μορφή διαδικτυακού εργαλείου, και προσφέρει στους/στις χρήστες/-στριες μία ευρεία γκάμα εργαλείων για τον σχεδιασμό και διαμοιρασμό αφισών, λογοτύπων, παρουσιάσεων, εκτυπώσεων, μπροσούρων κ.λπ. Ένας οδηγός χρήσης του εργαλείου είναι διαθέσιμος στο:
Αργύριος Μπίρης (Ειδικό Δημοτικό Σχολείο Αγριάς Μαγνησίας), «Χρησιμοποιήστε το Canva», 2023, http://dim-eid-agrias.mag.sch.gr/use_canva/

## 3. ClipChamp (https://clipchamp.com/)

Το ClipChamp είναι ένα δωρεάν διαδικτυακό εργαλείο επεξεργασίας βίντεο που επιτρέπει στους/στις χρήστες/-στριες την εισαγωγή, επεξεργασία και εξαγωγή οπτικοακουστικού υλικού. Πληροφορίες για τον τρόπο χρήσης του εργαλείου διατίθενται στην επίσημη ιστοσελίδα και είναι διαθέσιμες στο:
Microsoft Corp., «Βοήθεια και εκμάθηση Clipchamp», 2024, https://support.microsoft.com/el-gr/clipchamp

## 4. Copilot Designer (https://copilot.microsoft.com/images/create)

Η δωρεάν διαδικτυακή έκδοση του Copilot (περιλαμβάνει διαφημίσεις) δύναται να δημιουργήσει σκίτσα, σχέδια και εικόνες από τις δικές σας περιγραφές κειμένου. Υπάρχει επίσης διαθέσιμη έκδοση για Android smartphones.

Παρέχεται η δυνατότητα χρήσης όρων στην ελληνική γλώσσα και για την αξιοποίηση του εργαλείου απαιτείται ο χρήστης να διαθέτει έναν δωρεάν λογαριασμό Microsoft (π.χ. @outlook.com.gr, @outlook.com, @hotmail.com). Μπορείτε να δημιουργήσετε έναν δωρεάν λογαριασμό Microsoft από τον ιστότοπο https://account.microsoft.com/account/.

Μετάβαση στον ιστότοπο του Copilot

Για να ξεκινήσετε, περιηγηθείτε στον ιστότοπο του Copilot (https://www.bing.com/images/create). Για να χρησιμοποιήσετε το εργαλείο θα πρέπει να διαθέτετε/δημιουργήσετε έναν δωρεάν λογαριασμό Microsoft, όπως αναφέρεται στην προηγούμενη παράγραφο.

Περιγραφή της εικόνας σας

Πληκτρολογήστε μία περιγραφή (προτροπή/ερώτημα) της εικόνας που θέλετε να δημιουργηθεί (π.χ. «ένα κορίτσι με ξανθά μακριά μαλλιά μπροστά σε ένα παράθυρο διαβάζει ένα βιβλίο»).

Δημιουργία αποτελεσμάτων

Πατήστε στο κουμπί «Δημιουργία». Μετά από λίγα δευτερόλεπτα και ανάλογα με τον φόρτο εργασίας του εργαλείου θα εμφανιστούν οι προτεινόμενες, σύμφωνα με την περιγραφή σας, εικόνες των αποτελεσμάτων.

Επιλογή εικόνας

Πατώντας σε μία εικόνα από τα αποτελέσματα, αυτή εμφανίζεται σε μεγαλύτερο μέγεθος, με τα αντίστοιχα εργαλεία.

Πατώντας στο κουμπί «Αποθήκευση», η επιλεγμένη εικόνα προστίθεται στη συλλογή σας (παρ. 5). Με το κουμπί «Λήψη» μπορείτε να αποθηκεύσετε την επιλεγμένη εικόνα στη συσκευή σας.

Αποθηκευμένες εικόνες

Οι αποθηκευμένες εικόνες είναι προσβάσιμες από το μενού στην επάνω δεξιά γωνία της ιστοσελίδας και πιο συγκεκριμένα από την επιλογή «Συλλογές».

Πρόσφατες δημιουργίες

Οι πρόσφατες εικόνες που δημιουργήσατε, κατά τη χρήση του εργαλείου, είναι διαθέσιμες από τη δεξιά μπάρα της ιστοσελίδας. Πατώντας σε κάποια από τις διαθέσιμες ομάδες, μεταβαίνετε στα αποτελέσματα της αντίστοιχης προτροπής.

Πηγή:

Maria Diaz, "How to use Image Creator from Microsoft Designer (formerly Bing Image Creator)", 2024, https://www.zdnet.com/article/how-to-use-bing-image-creator-microsoft-designer/

## 5. Craiyon AI (https://www.craiyon.com)

Η δωρεάν διαδικτυακή έκδοση του Craiyon AI (περιλαμβάνει διαφημίσεις) δύναται να δημιουργήσει σκίτσα, σχέδια και εικόνες από τις δικές σας περιγραφές κειμένου. Υπάρχει επίσης διαθέσιμη έκδοση για Android smartphones.

Μετάβαση στον ιστότοπο του Craiyon AI

Για να ξεκινήσετε, περιηγηθείτε στον ιστότοπο του Craiyon ΑΙ (https://www.craiyon.com). Μπορείτε να εγγραφείτε με έναν δωρεάν λογαριασμό, αλλά παρέχεται η δυνατότητα χρήσης του εργαλείου χωρίς εγγραφή.

Περιγραφή της εικόνας σας

Πληκτρολογήστε μία περιγραφή (προτροπή/ερώτημα) της εικόνας που θέλετε να δημιουργηθεί (π.χ. «a red elephant sitting on a couch reading a newspaper»).

Συστήνεται να κάνετε χρήση όρων στην ΑΓΓΛΙΚΗ γλώσσα.

Μπορείτε επίσης να προσθέσετε αρνητικές λέξεις για να καθορίσετε τυχόν στοιχεία που θέλετε να εξαιρεθούν από το ερώτημά σας.

Επιλέξτε τον τύπο της εικόνας που θέλετε να δείτε (σκίτσο, σχέδιο ή εικόνα).

Αφιερώστε λίγο χρόνο πριν υποβάλετε το ερώτημά σας. Η προσπάθεια να περιγράψετε την εικόνα που θέλετε μπορεί να είναι δύσκολη. Ο τρόπος που θα διατυπώσετε το ερώτημά σας και οι λέξεις που θα συμπεριλάβετε θα καθορίσουν την ακρίβεια και την ποιότητα των αποτελεσμάτων.

Το Craiyon AI σάς υπενθυμίζει να επιλέξετε το στυλ που σας ενδιαφέρει περισσότερο. Μπορείτε επίσης να επιλέξετε διαφορετικές λέξεις–κλειδιά, όπως «εικονογράφηση», «φωτορεαλιστικό/-ή» και «υψηλής ευκρίνειας».

Δημιουργία αποτελεσμάτων

Πατήστε στο κουμπί «Draw». Στη δωρεάν έκδοση, θα πρέπει να περιμένετε ένα (1) λεπτό (ή και περισσότερο) για να εμφανιστεί η εικόνα.

Το Craiyon AI θα εμφανίσει διάφορες εικόνες, με τις δικές τους μικρογραφίες, σύμφωνα με το ερώτημά σας.

Επιλογή μιας εικόνας

Επιλέγοντας μία εικόνα από τα αποτελέσματα, αυτή εμφανίζεται σε μεγαλύτερο μέγεθος.

Πατώντας στο κουμπί «Upscale» μπορείτε να βελτιώσετε την ανάλυση και την ποιότητά της.

Με το κουμπί «Download» μπορείτε να την αποθηκεύσετε ως αρχείο εικόνας (png).

Δοκιμή διαφορετικού ερωτήματος

Πατήστε εκτός της εικόνας για να επιστρέψετε στο σύνολο των μικρογραφιών των αποτελεσμάτων.

Κάτω από τις μικρογραφίες, το Craiyon AI μπορεί να προτείνει ένα άλλο –ελαφρώς διαφοροποιημένο– ερώτημα προκειμένου να τελειοποιήσετε ή να τροποποιήσετε τα αποτελέσματα. Στην περίπτωση που θεωρείτε ότι το νέο ερώτημα αξίζει μία λήψη, πατήστε στο σχετικό κουμπί για να το δοκιμάσετε.

Τροποποιήστε την προτροπή εάν είναι απαραίτητο και, στη συνέχεια, πατήστε, ξανά, στο κουμπί «Draw».

Προβολή νέων αποτελεσμάτων

Δημιουργείται ένα νέο σύνολο μικρογραφιών, το οποίο σας επιτρέπει να επιλέξετε την εικόνα που επιθυμείτε και στη συνέχεια να τη βελτιώσετε ή να την αποθηκεύσετε. Θα προταθεί επίσης ένα νέο ερώτημα, το οποίο μπορείτε να τροποποιήσετε και να δοκιμάσετε ξανά.

Αποθηκευμένες εικόνες

Για να παρακολουθείτε τις εικόνες που δημιουργούνται, εγγραφείτε με έναν δωρεάν λογαριασμό κάνοντας κλικ στο κουμπί «Sign up» στο επάνω μέρος της ιστοσελίδας.

Για να αποθηκεύσετε μια εικόνα, πατήστε στο εικονίδιο με την «Καρδιά».

Αφού αποθηκεύσετε μία ή περισσότερες εικόνες, πατήστε στο κουμπί «Λογαριασμός» στο επάνω μέρος και στη συνέχεια στην επιλογή «My collection».

Πηγή:

Lance Whitney, "How to use Craiyon AI (formerly known as DALL-E mini)", 2023, https://www.zdnet.com/article/how-to-use-craiyon-ai-formerly-known-as-dall-e-mini/

## 6. Crossword Puzzle Maker (https://crosswordlabs.com)

Με το Crossword Puzzle Maker ο/η χρήστης/-στρια έχει τη δυνατότητα δημιουργίας σταυρόλεξων μέσω διαδικτύου, τα οποία στη συνέχεια μπορεί να διαμοιράσει για επίλυση. Το εργαλείο παρέχεται δωρεάν και ένας σύντομος οδηγός χρήσης του είναι διαθέσιμος στο:
Βασιλική Κατσικώστα, «Crossword Labs – Δημιουργία σταυρόλεξου», 2023, https://katsikosta.sites.sch.gr/crossword-labs-dimioyrgia-stayrolexoy/

## 7. e-me: Ιστολόγιο (https://blogs.e-me.edu.gr)

Το Ιστολόγιο αποτελεί ένα από τα εργαλεία που διατίθενται μέσω της ψηφιακής εκπαιδευτικής πλατφόρμας e-me για τη δημιουργία ιστολογίου (blog) για εκπαιδευτικό σκοπό. Για την εξοικείωσή σας με το εργαλείο, καθώς και με τις υπόλοιπες δυνατότητες της πλατφόρμας μπορείτε να μελετήσετε τον επίσημο οδηγό που είναι διαθέσιμος στο:
Ι.Τ.Υ.Ε. Διόφαντος, «Ψηφιακή Εκπαιδευτική Πλατφόρμα e-me (v3.3): Αναλυτικός Οδηγός Χρήσης & Παιδαγωγικής Αξιοποίησης», 2024, https://e-me.edu.gr/s/eme/main/e-me_user_guide.html

## 8. Fakebook (https://www.classtools.net/FB/home-page)

Το Fakebook είναι ένα δωρεάν εργαλείο που επιτρέπει σε εκπαιδευτικούς και μαθητές/-τριες να δημιουργούν προφίλ φανταστικών προσώπων για εκπαιδευτικό σκοπό. Μπορείτε να αξιοποιήσετε το Fakebook για να πλαισιώσετε την πλοκή μιας ιστορίας, την εξέλιξη ενός χαρακτήρα, μία σειρά ιστορικών γεγονότων, συζητήσεων, σχέσεων κ.λπ. Παρέχεται, επίσης, η δυνατότητα αποθήκευσης της εργασίας σας και η επεξεργασία της αργότερα.

Προφίλ

Εισάγετε το ονοματεπώνυμο του χαρακτήρα σας (ή αντικειμένου, έννοιας, κ.λπ.). Αυτομάτως θα εμφανιστεί μία εικόνα προφίλ (profile image). Πατήστε επάνω της, στην περίπτωση που επιθυμείτε να την αλλάξετε με μία εικόνα από τον υπολογιστή σας.

Εικόνα εξωφύλλου

Προσθέστε μία εικόνα εξωφύλλου (cover image). Μπορείτε να χρησιμοποιήσετε την υπηρεσία Εικόνες Google αναζητώντας εικόνες με τη φράση-κλειδί «facebook cover images».

Βασικές πληροφορίες

Εισάγετε βασικές πληροφορίες για τον χαρακτήρα σας στο πλαίσιο με τίτλο «Intro».

Φίλοι

Προσθέστε φίλους μέσω του πλαισίου με τίτλο «Friends». Μπορείτε να προσθέσετε πολλαπλά πλαίσια, π.χ. για «χόμπι», «μου αρέσει», «δεν μου αρέσει», «μέρη που επισκέφθηκα», «αγαπημένα βιβλία» κ.λπ. Σε αυτές τις ενέργειες προστίθεται αυτόματα μία εικόνα, την οποία μπορείτε να αλλάξετε πατώντας επάνω της.

Αναρτήσεις

Προσθέστε μία ανάρτηση. Εισάγετε ένα όνομα, μία ημερομηνία και ένα κείμενο. Μπορείτε να χρησιμοποιήσετε υπερσυνδέσμους, καθώς και βίντεο από υπηρεσίες όπως το YouTube. Κατά την πάγια τακτική του εργαλείου, σε κάθε ανάρτηση θα προστίθεται, αυτόματα, μία εικόνα, που μπορείτε να αλλάξετε πατώντας επάνω της.

Λειτουργίες αναρτήσεων

Στις αναρτήσεις μπορείτε να κάνετε «Μου αρέσει/Like», «Σχόλιο/Comment» κ.λπ. Μπορείτε, επίσης, να αλλάξετε τη σειρά των σχολίων μετακινώντας τα με το ποντίκι.

Αποθήκευση προφίλ

Προϋπόθεση για την ενεργοποίηση της δυνατότητας αποθήκευσης ενός προφίλ (κουμπί «Save» στην κορυφή της ιστοσελίδας) αποτελεί η ύπαρξη τριών (3) τουλάχιστον αναρτήσεων. Το εργαλείο θα απαιτήσει τη δήλωση ενός κωδικού πρόσβασης, προκειμένου ο δημιουργός να έχει τον έλεγχο του προφίλ για περαιτέρω επεξεργασία.

Διαμοιρασμός συνδέσμου προφίλ

Μετά την επιτυχή αποθήκευση, το Fakebook σάς εμφανίζει τον σύνδεσμο, μέσω του οποίου είναι προσβάσιμο το προφίλ σας. Μπορείτε να γνωστοποιήσετε, με οποιαδήποτε μέθοδο (π.χ. email), τον εμφανιζόμενο σύνδεσμο, προκειμένου άλλοι χρήστες να μπορούν να «δουν» το προφίλ που δημιουργήσατε.

Πηγή:

Russel Tarr (classtools.net), "Fakebook: Startup Guide", 2013, http://s.atcite.com/KQlWpR1lX

## 9. Google Earth/Maps (https://earth.google.com/web/)

Πρόκειται για ένα ευρέως διαδεδομένο εργαλείο ψηφιακών χαρτών με δυνατότητες γεωγραφικού εντοπισμού τοποθεσιών, απεικόνισης σημείων σε χάρτη, ενσωμάτωσης πρόσθετων πληροφοριών σε σημεία ενδιαφέροντος, οπτικοποίησης διαδρομών κ.λπ. Ένας οδηγός χρήσης του εργαλείου διατίθεται στο:
Ινστιτούτο Τεχνολογίας Υπολογιστών: Τομέας Επιμόρφωσης & Κατάρτισης, «Επιμόρφωση εκπαιδευτικών για την αξιοποίηση και εφαρμογή των Τ.Π.Ε. στη διδακτική πράξη: Μικρός οδηγός του λογισμικού Google Earth», 2010, http://6dim-kater.pie.sch.gr/mikros_odigos_google_earth.pdf

## 10. HistoryPin (https://www.historypin.org/el/)

Το εργαλείο HistoryPin είναι ένα ψηφιακό αποθετήριο αρχείων εικόνας, βίντεο, ήχου κ.λπ. που τροφοδοτείται από την κοινότητα των χρηστών. Μπορείτε να αξιοποιήσετε το HistoryPin για να δημιουργήσετε προσωπικές συλλογές με διαδραστικούς χάρτες, εμπλουτίζοντάς τους με «pinning» εικόνες, βίντεο, ήχους ή κείμενο. Το εργαλείο αναπτύχθηκε από τον μη κερδοσκοπικό οργανισμό Shift (πρώην We Are What We Do) σε συνεργασία με τη Google.

Ο οδηγός σχεδιάστηκε με σκοπό να σας βοηθήσει στην εγγραφή, επισκόπηση και χρήση του HistoryPin για εκπαιδευτικά περιβάλλοντα. Το HistoryPin αποτελεί ένα χρήσιμο εργαλείο για τη δημιουργία ψηφιακών περιηγήσεων, με συλλογές χαρτών και βίντεο που μπορείτε να μοιραστείτε με άλλους δωρεάν.

Εγγραφή/Σύνδεση

Επισκεφθείτε τον ιστότοπο του HistoryPin και, πατώντας στο κουμπί «Join», μπορείτε να αξιοποιήσετε είτε έναν λογαριασμό χρήστη που διαθέτετε ήδη σε κάποια από τις υπηρεσίες Google, Facebook ή Twitter (X), ή μία email διεύθυνσή σας για την εγγραφή, ακολουθώντας τις σχετικές οδηγίες.

Για τη σύνδεση στο εργαλείο HistoryPin, πατάτε στο κουμπί «Login» και χρησιμοποιείτε τον λογαριασμό χρήστη σας (Google, Facebook, Twitter ή email).

Βασικές λειτουργίες

Μόλις συνδεθείτε στο εργαλείο του HistoryPin (κουμπί «Login» στην επάνω δεξιά γωνία της ιστοσελίδας), πατήστε στο εικονίδιο του προφίλ σας (επάνω δεξιά γωνία).

Χρησιμοποιήστε το μενού πλοήγησης, στη δεξιά πλευρά, για να δημιουργήσετε μία νέα συλλογή, να την μοιραστείτε με άλλους και να προσθέσετε σημεία (pins) σε υπάρχουσες ή νέες συλλογές.

Προσθήκη σημείου σε υπάρχουσα συλλογή

Χρησιμοποιήστε το κουμπί «Add a pin» από το μέσο της ιστοσελίδας ή από το μενού πλοήγησης στη δεξιά μπάρα.

Προσθήκη εικόνων

Μπορείτε να συμβουλευτείτε το επεξηγηματικό βίντεο στην ηλεκτρονική διεύθυνση https://youtu.be/7RWb7nw2q6w, για να μάθετε πώς:

- μεταφορτώνετε εικόνες στο προφίλ σας για να τις χρησιμοποιήσετε αργότερα και
- μεταφορτώνετε εικόνες και τις προσθέτετε σε μία συλλογή από την κεντρική σελίδα.

Τύποι σημείων

Μπορείτε να χρησιμοποιήσετε αρχεία εικόνα, βίντεο, ήχου και κειμένου. Γίνετε δημιουργικοί σχετικά με το πώς θα θέλατε να αξιοποιήσετε τοποθεσίες, προσωπικότητες και γεγονότα.

Στη συνέχεια του παρόντος οδηγού, παρατίθενται πηγές από όπου μπορείτε να εντοπίζετε εικόνες προς χρήση με το εργαλείο του HistoryPin.

Δωρεάν και ελεύθερες προς χρήση εικόνες

- Flickr (https://www.flickr.com)
  Εικόνες, απαλλαγμένες από πνευματικά δικαιώματα. Χρησιμοποιήστε τη διεύθυνση URL του Flickr στα υπολογιστικά φύλλα του χρονολογίου σας.
- Creative Commons (https://search.creativecommons.org)
  Το Creative Commons Search είναι ένα εργαλείο που επιτρέπει σε όλους να ανακαλύπτουν και να χρησιμοποιούνται έργα με ανοιχτή άδεια χρήσης και έργα δημόσιου τομέα (Creative Commons).
- Pixabay (https://pixabay.com)
  Το Pixabay είναι μία ενεργή κοινότητα δημιουργών, που μοιράζεται εικόνες και βίντεο χωρίς πνευματικά δικαιώματα. Το σύνολο του περιεχομένου διανέμεται υπό την άδεια Pixabay, η οποία το καθιστά ασφαλές στη χρήση, χωρίς την απαίτηση ειδικής άδειας ή την αναφορά στον/στη δημιουργό – ακόμη και για εμπορικούς σκοπούς (Pixabay).
- Unsplash (https://unsplash.com)
  Μία μεγάλη διαδικτυακή πηγή ελεύθερων προς χρήση εικόνων. Το Unsplash επιτρέπει σε φωτογράφους να διαθέτουν τις εικόνες τους στον ιστότοπό του, τις οποίες, στη συνέχεια, επιμελείται μία ομάδα επιμελητών φωτογραφίας (Unsplash).

Πηγή:

California State University: John F. Kennedy Memorial Library, "Creating Maps with HistoryPin", 2024, https://libguides.calstatela.edu/c.php?g=1116156

## 11. inklewriter (https://www.inklestudios.com/inklewriter)

Το inklewriter είναι ένα δωρεάν διαδικτυακό εργαλείο συγγραφής, δημιουργίας και διάθεσης διαδραστικών ιστοριών.

Κατά την πρώτη σας επίσκεψη στον ιστότοπο του inklewriter (https://www.inklewriter.com) μπορείτε να:

1. παρακολουθήσετε έναν σύντομο οδηγό χρήσης (κουμπί «tutorial»),
2. ξεκινήσετε τη δημιουργία μιας νέας ιστορίας, χωρίς την απαίτηση λογαριασμού χρήστη (κουμπί «new») ή
3. συνδεθείτε με τον λογαριασμό χρήστη σας στο εργαλείο (κουμπί «sign in»). Από την ίδια επιλογή μπορείτε και να δημιουργήσετε έναν νέο λογαριασμό χρήστη.

Δημιουργία και προσθήκη επιλογών

Οι επιμέρους επιλογές της ιστορίας σας γράφονται στα «κομμάτια χαρτιού» που βρίσκονται στη μέση της επιφάνειας εργασίας του εργαλείου. Για την προσθήκη επιλογής/-ών πατάτε στο κουμπί «Add option» και πληκτρολογείτε το περιεχόμενό της. Κάθε επιλογή φέρει ένα βέλος, στο οποίο μπορείτε να πατήσετε, για να ακολουθήσετε τη συγκεκριμένη «διαδρομή» της ιστορίας σας.

Μετάβαση σε άλλη «διαδρομή»

Στο εργαλείο του inklewriter υπάρχουν διάφοροι τρόποι για να επιλέξετε μια «διαδρομή». Μπορείτε να χρησιμοποιήσετε το κουμπί «Rewind to here» που βρίσκεται στην επάνω δεξιά γωνία κάθε σελίδας της ιστορίας σας. Με τον τρόπο αυτό επανέρχεστε στο συγκεκριμένο σημείο προκειμένου να προσθέσετε νέες επιλογές ή να ακολουθήσετε διαφορετικές.

Μπορείτε, επίσης, να ανοίξετε το μενού «Contents» από το κουμπί που βρίσκεται στην επάνω δεξιά γωνία της ιστοσελίδας. Στον αναδυόμενο πίνακα περιεχομένων περιλαμβάνονται όλες οι παράγραφοι της ιστορίας που έχετε γράψει. Πατήστε σε οποιαδήποτε για να μεταβείτε στο αντίστοιχο σημείο της ιστορίας σας.

Συνένωση διαφορετικών «διαδρομών»

Κατά την εξέλιξη της ιστορίας σας ενδέχεται να προκύψουν παρακλάδια («branches»), που επιθυμείτε να συνενώσετε ξανά. Αυτό γίνεται χρησιμοποιώντας το κουμπί «Join» κάτω από μια ενότητα κειμένου. Πατώντας σε αυτό το κουμπί εμφανίζεται ο πίνακας περιεχομένων, για να επιλέξετε την προς συνένωση παράγραφο.

Ανάγνωση της ιστορίας

Διαβάστε την ιστορία σας πατώντας στο κουμπί «Read» που βρίσκεται στη γραμμή εργαλείων. Η ιστορία θα ξεκινήσει αυτόματα από το τρέχον σημείο, αλλά μπορείτε να χρησιμοποιήσετε τα κουμπιά «Rewind» για να μεταβείτε στο σημείο που επιθυμείτε.

Οφέλη από τη δημιουργία λογαριασμού

Μπορείτε να χρησιμοποιήσετε το εργαλείο inklewriter χωρίς λογαριασμό χρήστη. Η ιστορία σας θα αποθηκεύετε τοπικά στον περιηγητή σας (browser) και θα είναι διαθέσιμη κάθε φορά που επισκέπτεστε τον ιστότοπο του εργαλείου. Θα μπορείτε όμως να εργάζεστε σε μία (1) ιστορία κάθε φορά και στην περίπτωση που αλλάξετε υπολογιστή, οι ιστορίες σας δεν θα είναι διαθέσιμες. Τέλος, αν χρησιμοποιείτε το εργαλείο inklewriter χωρίς λογαριασμό χρήστη, δεν θα μπορείτε να μοιράζεστε τις ιστορίες σας με άλλους.

Διαμοιρασμός ιστοριών στο inklewriter

Με τη δημιουργία λογαριασμού χρήστη και την είσοδό σας στο εργαλείο του inklewriter, θα μπορείτε να επεξεργάζεστε όσες ιστορίες επιθυμείτε και να εναλλάσσεστε μεταξύ αυτών, όπως όταν εργάζεστε σε έναν επεξεργαστή κειμένου. Επιπλέον, για κάθε ιστορία σας θα δημιουργείται μία σχετική ιστοσελίδα με τον αντίστοιχο σύνδεσμο, τον οποίο θα μπορείτε να μοιράζεστε με άλλους.

Η διαδικασία εγγραφής/δημιουργίας λογαριασμού χρήστη απαιτεί μία email διεύθυνση και έναν κωδικό πρόσβασης. Η email διεύθυνση αξιοποιείται επίσης κατά τη διαδικασία ανάκτησης του κωδικού πρόσβασης του χρήστη, καθώς επίσης και για να λαμβάνει ενημερώσεις σχετικά με κρίσιμα ζητήματα που εντοπίζονται στον ιστότοπο του εργαλείου inklewriter, όπως π.χ. όταν σε αυτόν εκτελούνται εργασίες συντήρησης. Η email διεύθυνσή σας δεν κοινοποιείται σε τρίτα μέρη για άλλους σκοπούς.

Προσθήκη εικόνων

Αρχικά, βεβαιώνεστε ότι ο δρομέας είναι τοποθετημένος στη σωστή παράγραφο. Στη συνέχεια πατάτε στο κουμπί με το εικονίδιο της «εικόνας» στην κάτω αριστερή μπάρα της ιστοσελίδας, όπως φαίνεται στην εικόνα.

Εμφανίζεται το σχετικό παράθυρο διαλόγου. Δεν είναι εφικτή η άμεση μεταφόρτωση εικόνων στο inklewriter· θα πρέπει να αξιοποιήσετε εικόνες που είναι ήδη αναρτημένες στο Διαδίκτυο. Εντοπίζετε την εικόνα της αρεσκείας σας, π.χ. μέσω της υπηρεσίας Εικόνες Google (https://images.google.com), αντιγράφετε τη διεύθυνσή της και την επικολλάτε στο inklewriter. Στην περίπτωση που ο τύπος της εικόνας είναι αποδεκτός από το εργαλείο, θα εμφανιστεί μία μικρογραφία της.

Οι εικόνες στο Διαδίκτυο ενδέχεται να υπόκεινται σε πνευματικά δικαιώματα!

Προσθήκη λογικών τελεστών

Για την αξιοποίηση λογικών τελεστών στις ιστορίες σας συμβουλευτείτε την ανάρτηση https://www.inklestudios.com/2012/06/08/learning-logic-with-sherlock-holmes.html.

Προσθήκη υπερσυνδέσμων/p>

Εντός του κειμένου εισάγετε τη διεύθυνση URL μέσα σε αγκύλες ([ ]), π.χ.:

[http://www.inklestudios.com]

Στην περίπτωση που αντί του συνδέσμου επιθυμείτε να εμφανίζεται ένα εναλλακτικό κείμενο η σύνταξη έχει ως εξής:

[http://www.inklestudios.com|ιστοσελίδα του inkle]

Παραλλαγές εντός του κειμένου

Με το εργαλείο inklewriter ένα μέρος του κειμένου μπορεί να παραλλάσσεται τυχαία, εισάγοντάς του μέσα σε άγκιστρα ({ }) με τις επιθυμητές παραλλαγές να ξεκινούν με τον χαρακτήρα tilda (~) και διαχωριζόμενες με καθέτους (|). Με την προαναφερθείσα σύνταξη το inklewriter τίθεται σε κατάσταση «παραλλαγής όρων». Για παράδειγμα, εισάγοντας το παρακάτω κείμενο:

Ο ουρανός ήταν {~καθαρός|συννεφιασμένος|σκοτεινός|μουντός} και το φεγγάρι ήταν {~ολόγιομο|ματωμένο|μελαγχολικό}

ο/η αναγνώστης/-στρια θα βλέπει κάθε φορά μία διαφορετική περιγραφή, δηλ. κάποιες φορές την πρόταση «Ο ουρανός ήταν καθαρός και το φεγγάρι ήταν ματωμένο» ή «Ο ουρανός ήταν σκοτεινός και το φεγγάρι ήταν ολόγιομο», καθώς και άλλους συνδυασμούς των παραπάνω όρων.

Πηγή:

inklestudios.com, "Getting started", https://www.inklestudios.com/inklewriter/getting-started/

## 12. Instant Street View (https://www.instantstreetview.com)

Πρόκειται για ένα διαδικτυακό εργαλείο που κάνει χρήση της υπηρεσίας Google Street View και επιτρέπει στους/στις χρήστες/-στριες τον γεωγραφικό εντοπισμό τοποθεσιών και διευθύνσεων και την παρουσίασή τους σε χάρτη. Παρέχεται η δυνατότητα τρισδιάστατης περιήγησης σε χώρους ενδιαφέροντος (π.χ. μουσεία, αρχαιολογικοί χώροι κ.λπ.). Μπορείτε να βρείτε πληροφορίες για το εργαλείο επισκεπτόμενοι/-ες την επίσημη ιστοσελίδα τεκμηρίωσης που είναι διαθέσιμη στο:
Google LLC, «Street View», 2024, https://www.google.com/intl/el/streetview/

## 13. Padlet (https://padlet.com)

Το Padlet είναι ένας ευέλικτος και διαισθητικός εικονικός πίνακας αναρτήσεων σε πραγματικό χρόνο, με δυνατότητες διαμοιρασμού σε μαθητές/-τριες και εκπαιδευτικούς, είτε στην τάξη είτε ως επέκταση της διδακτικής διαδικασίας. Στις πιο κοινές χρήσεις συγκαταλέγονται ο πίνακας συζήτησης, το ιστολόγιο τάξης, το ομαδικό χαρτοφυλάκιο, η ομαδική άσκηση κ.ά. Μεταξύ των οδηγών χρήσης που υπάρχουν διαθέσιμοι, μπορείτε να αξιοποιήσετε αυτούς που βρίσκονται διαθέσιμοι στα:

- Σουλτάνα Τσιγγίδου, «Οδηγίες δημιουργίας Padlet», 2020, https://blogs.sch.gr/3syn60-amth/files/2020/04/padlet_guide.pdf
- Κωνσταντίνος Κωτσίδης, «Οδηγός χρήσης Padlet», 2020, https://blogs.sch.gr/nipampelok/files/2020/04/odigos_padlet2020.pdf

## 14. Penzu (https://penzu.com)

Το εργαλείο Penzu είναι μία διαδικτυακή υπηρεσία δημιουργίας και φιλοξενίας προσωπικών ημερολογίων. Οι χρήστες/-στριες μπορούν να καταχωρίζουν γεγονότα με κείμενο και εικόνες, όπως θα έκαναν σε ένα παραδοσιακό ημερολόγιο. Για την εξοικείωσή σας με την υπηρεσία μπορείτε να παρακολουθήσετε το βίντεο παρουσίασης, αφού ενεργοποιήσετε τους ελληνικούς υπότιτλους, που βρίσκεται διαθέσιμο στο:
Audriana Nichols, "Penzu Tutorial", 2020, https://ebooksdl.cti.gr/handle/20.500.14040/3980

## 15. PhotoStory (http://s.atcite.com/IZtXRqwGL)

Το PhotoStory είναι ένα δωρεάν εργαλείο της Microsoft που επιτρέπει στους/στις χρήστες/-στριες να δημιουργούν οπτικές ιστορίες με κείμενο, εικόνες, βίντεο, ήχους και αφηγήσεις, με τη μορφή παρουσίασης. Ένας οδηγός χρήσης του εργαλείου είναι διαθέσιμος στο:
Φωτεινή Πωγωνίδου, «Οδηγίες για PhotoStory», 2020, https://blogs.sch.gr/pogonidou/files/2020/05/οδηγιες-για-photostory.pdf

## 16. Pixton (https://pixton.com)

Το Pixton είναι ένα διαδικτυακό εργαλείο για τη δημιουργία κόμικς. Κάθε καρέ/σκηνή δημιουργείται ξεχωριστά αξιοποιώντας είτε έτοιμα πρότυπα ή αναπτύσσοντας κάθε σκηνή από την αρχή. Παρέχονται διάφορες δυνατότητες παραμετροποίησης των γραφικών από τον/τη χρήστη/-στρια του εργαλείου και καθένας/καθεμιά μπορεί να δημοσιεύσει τη δημιουργία του/της αξιοποιώντας τους παραγόμενους συνδέσμους. Για τη χρήση του εργαλείου μπορείτε να συμβουλευτείτε τις οδηγίες που είναι διαθέσιμες στο:
Χρήστος Καλλιτσόπουλος, «Pixton – Δημιουργήστε κόμικ online», 2021, https://www.xrkalli.sites.sch.gr/?p=51

## 17. Podcast

Το podcast είναι μια ηχητική παραγωγή, διαθέσιμη σε ψηφιακή μορφή, για διαμοιρασμό μέσω του διαδικτύου. Παράδειγμα podcast αποτελεί μία σειρά ψηφιακών αρχείων ήχου, χωρισμένων σε επεισόδια, που οι χρήστες/-στριες μπορούν να μεταφορτώσουν στη συσκευή τους και να ακούσουν ασύγχρονα. Για την εκπαιδευτική αξιοποίηση του podcast μπορείτε να παρακολουθήσετε τη σειρά βίντεο που είναι διαθέσιμα στα:

- Στέγη Ιδρύματος Ωνάση, «Το podcast ως εκπαιδευτικό εργαλείο με αφορμή τη σειρά "Live from Mount Olympus"», 2022, https://classroom.onassis.org/course/index.php?categoryid=11
- Στέγη Ιδρύματος Ωνάση, «Podcast: Φτιάξτο σε 9 βήματα», 2022, https://classroom.onassis.org/course/index.php?categoryid=14

## 18. PosterMyWall (https://www.postermywall.com)

Το PosterMyWall αποτελεί μια διαδικτυακή εφαρμογή (διατίθεται και ως εφαρμογή για φορητές συσκευές) με σκοπό την εύκολη δημιουργία αφισών, γραφικών κοινωνικής δικτύωσης και βίντεο. Μπορείτε να αξιοποιήσετε το εργαλείο αφού συμβουλευτείτε τους οδηγούς χρήσης που είναι διαθέσιμοι στα:

- Ηλίας Ηλιόπουλος, «Δημιουργία αφίσας με το PosterMyWall», 2020, https://blogs.sch.gr/40dperist/2020/02/21/dimioyrgia-afisas-me-to-postermywall/
- eTwinning for the future, «PosterMyWall», 2023, http://etwinningforthefuture.weebly.com/postermywall.html

## 19. Scribble Maps (https://www.scribblemaps.com)

Διαδικτυακό εργαλείο ανάπτυξης προσαρμοσμένων χαρτών με δυνατότητες εισαγωγής γεωγραφικών σημείων, εικόνων και σχεδίων. Για τη χρήση του εργαλείου μπορείτε να συμβουλευτείτε τον οδηγό που είναι διαθέσιμος στο: Σάκης Μαλώτρας, «Πώς δημιουργούμε χάρτη με το Scribble Maps», 2022, https://youtu.be/Dvpa7U1uioU

## 20. Spotify (https://open.spotify.com)

Το Spotify είναι μία πλατφόρμα που παρέχει στους/στις χρήστες/-στριες πλήθος μουσικών άλμπουμ και τραγουδιών σύμφωνα με τις προτιμήσεις τους. Σε εκπαιδευτικό πλαίσιο η πλατφόρμα μπορεί να αξιοποιηθεί και για τη φιλοξενία podcasts. Μια σύντομη περιγραφή του εργαλείου είναι διαθέσιμη στο:
sharesub.com, «Τι είναι το Spotify;», 2023, https://www.sharesub.com/cms/el/τι-είναι-το-spotify/

## 21. StoryBird (https://www.storybird.com)

Πρόκειται για ένα ψηφιακό εργαλείο σχεδιασμού ιστοριών με οπτικό τρόπο. Οι μαθητές/-τριες μπορούν να σχεδιάζουν βιβλία με εικόνες ατομικά ή συμμετέχοντας σε ομάδες, με στόχο να δημιουργήσουν οπτικές αναπαραστάσεις των γνώσεών τους. Για έναν περιεκτικό οδηγό χρήσης του εργαλείου μπορείτε να μελετήσετε το:
Ανατολή Βροχαρίδου, «Χρήση του Storybird στην Εκπαίδευση», 2013, https://www.slideshare.net/vanatoli/storybird1-26629204

## 22. Storyboard That (https://www.storyboardthat.com)

Το StoryboardThat επιτρέπει σε μαθητές/-τριες και εκπαιδευτικούς να δημιουργήσουν σενάρια, συμπληρώνοντας πλαίσια με εικόνες, χαρακτήρες και πλαίσια διαλόγων, με εκτενή χρήση της τεχνικής μεταφοράς και απόθεσης (drag and drop). Ένας οδηγός χρήσης του εργαλείου είναι διαθέσιμος στο:
Χρήστος Κερασίδης, «Δημιουργία κόμικ με το StoryboardThat», 2024, https://blogs.sch.gr/ckerasidis/files/2024/03/Δημιουργία-κόμικ-με-το-StoryboardThat.pdf

## 23. StoryJumper (https://www.storyjumper.com)

Με το StoryJumper μπορείτε να δημιουργήσετε ψηφιακά βιβλία με την προσθήκη κειμένου, χαρακτήρων, εικόνων, φόντων κ.λπ. Μπορείτε επίσης να προσθέσετε ηχογραφήσεις και μουσική παρασκηνίου. Για τη χρήση του εργαλείου μπορείτε να μελετήσετε τον οδηγό που βρίσκεται διαθέσιμος στο:
Αλεξία Σπανουδάκη, «Πρακτικός οδηγός για το StoryJumper», 2018, http://6gym-galats.att.sch.gr/wp-content/uploads/2017/08/odhgos-storyjumper.pdf

## 24. StoryMap JS (https://storymap.knightlab.com)

Το StoryMap JS αποτελεί ένα δωρεάν και φιλικό προς τον/τη χρήστη/-στρια εργαλείο για τη δημιουργία ιστοριών στο διαδίκτυο με επισήμανση γεωγραφικών τοποθεσιών που αφορούν επιμέρους γεγονότα. Μπορείτε να ξεκινήσετε τη χρήση του εργαλείο συμβουλευόμενοι/-ες τον οδηγό που είναι διαθέσιμος στο:
Μαρία Παπαδοπούλου & Ζαχαρούλα Σμυρναίου, «Ψηφιακή αφήγηση με χρήση χάρτη στο περιβάλλον StoryMap JS», 2020, https://users.sch.gr/achrono/wordpress/wp-content/uploads/2020/10/Papadopoulou-Digital-storytelling-StoryMap.pdf

## 25. TimeToast (https://www.timetoast.com)

Με το εργαλείο TimeToast μπορείτε να δημιουργήσετε ιστοριογραμμές/χρονογραμμές για διάφορα γεγονότα με στόχο την ανάπτυξη αποτελεσματικής οπτικής επικοινωνίας. Ένας οδηγός χρήσης του εργαλείου βρίσκεται στο:
Ελένη Παπαδημητρίου, «Δημιουργία ιστοριογραμμής/χρονογραμμής με το TimeToast», 2023, https://youtu.be/xwmpUXTf-UU

Επιμέλεια: Μαρία Δημάση, Ευαγγελία Αραβανή, Ιωάννης Γκουτσίδης